เตือนประชาชน อย่าหลงเชื่อมิจฉาชีพแอบอ้างให้บริการด้านไฟฟ้าและจำหน่ายอุปกรณ์ประหยัดไฟฟ้า
นายจุมภฎ หิมะเจริญ ผู้อำนวยการฝ่ายสื่อสารองค์กร การไฟฟ้านครหลวง หรือ MEA เปิดเผยว่า ปัจจุบันเข้าสู่ฤดูร้อนทำให้มีการใช้ไฟฟ้าเพิ่มมากขึ้น มิจฉาชีพจึงอาจใช้ประเด็นดังกล่าวนำมาโฆษณาแอบอ้างผ่านการรับรองเป็นตัวแทนจาก MEA รวมถึงแสดงบัตรพนักงานปลอมสร้างความน่าเชื่อถือให้บริการด้านไฟฟ้าและจำหน่ายอุปกรณ์ช่วยลดค่าไฟฟ้า โครงการล้างแอร์ ปลอมแปลงใบแจ้งค่าไฟฟ้าและใบเสร็จ เพื่อใช้หลอกลวงให้บริการรับในการรับชำระค่าไฟฟ้า หรือแจ้งเอกสารเตือนตัดไฟฟ้า แอบอ้างแจ้งเปลี่ยนเครื่องวัดหน่วยไฟฟ้า (มิเตอร์) ทำให้ประชาชนเสียทรัพย์เกิดความเดือดร้อน ขอเตือนอย่าหลงเชื่อตกเป็นเหยื่อมิจฉาชีพ เนื่องจากอุปกรณ์ดังกล่าวฯ ไม่สามารถประหยัดไฟฟ้าได้จริงและอาจส่งผลให้ระบบไฟฟ้าผิดปกติ หรือกระทบต่อระบบจำหน่ายไฟฟ้า ซึ่งอาจมีความผิดตามกฎหมายได้ ทั้งนี้ MEA กำลังตรวจสอบและพิจารณาดำเนินการทางกฎหมายกับผู้ละเมิดแอบอ้างดังกล่าว สำหรับวิธีการประหยัดไฟฟ้า แนะนำให้ปรับเปลี่ยนพฤติกรรมการใช้ไฟฟ้าโดยเปิดใช้อุปกรณ์ไฟฟ้าเฉพาะเวลาที่ต้องการใช้งานและปิดอุปกรณ์ไฟฟ้าในเวลาที่ไม่ได้ใช้งาน รวมถึงการปรับตั้งค่าการทำงานของอุปกรณ์ไฟฟ้าให้เหมาะสม รวมถึงการเปลี่ยนไปใช้อุปกรณ์ไฟฟ้าที่มีประสิทธิภาพสูง นอกจากนี้ MEA ยืนยันว่า ปัจจุบันไม่มีตัวแทนพนักงานรับชำระค่าไฟฟ้า เก็บเงินค่าเปลี่ยนเครื่องวัดฯ รวมถึงไปดำเนินการตรวจซ่อมอุปกรณ์ไฟฟ้าเก็บค่าบริการนอกสถานที่แต่อย่างใด ยกเว้นกรณีที่ MEA มีงานบริการสำหรับผู้ใช้ไฟฟ้า จัดกิจกรรมส่งเสริมความสัมพันธ์กับชุมชน หรือโครงการต่างๆ ซึ่ง MEA จะมีการประชาสัมพันธ์ให้ผู้ใช้ไฟฟ้าทราบผ่านช่องทางสื่อสารทางการของ MEA หรือสื่อมวลชนก่อนทุกครั้งสำหรับ โครงการ "งานไฟในบ้าน หารคนละครึ่ง กับไฟฟ้านครหลวง" ตามนโยบายของขวัญปีใหม่ กระทรวงมหาดไทย 2564 เพื่อช่วยเหลือลดภาระค่าใช้จ่ายประชาชน สนับสนุนให้ใช้ไฟฟ้าอย่างมีประสิทธิภาพและปลอดภัยในช่วงสถานการณ์โควิด -19 โดยให้บริการช่างไฟฟ้ามืออาชีพผ่านแอปพลิเคชัน MEA E-Fix ปรับขยายเพิ่มเวลาเป็นสิ้นสุดในวันที่ 30 มิถุนายน 2564 โดยผู้ใช้ไฟฟ้าเป็นผู้ขอใช้บริการออนไลน์ด้วยตัวเองและมีการนัดหมายล่วงหน้าก่อนให้บริการไม่มีลงพื้นที่ติดต่อผู้ใช้ไฟฟ้าโดยตรงแต่อย่างใด หากผู้ใช้ไฟฟ้าพบกลุ่มมิจฉาชีพแอบอ้างหลอกลวงทำให้เสียทรัพย์ ให้รีบแจ้งเจ้าหน้าที่ตำรวจในพื้นที่ หรือสามารถติดต่อสอบถามข้อมูลเพิ่มเติมผ่านช่องทางโซเชียลมีเดียต่างๆ และศูนย์บริการข้อมูลผู้ใช้ไฟฟ้าการไฟฟ้านครหลวง MEA Call Center 1130 รวมถึงสามารถแจ้งเหตุ หรือตรวจสอบค่าไฟฟ้าได้ผ่าน MEA Smart Life Application และ Line : MEA Connect ที่พร้อมให้บริการตลอด 24 ชั่วโมง